
Председател на ОС – Бургас











Уважаеми господин Председател,


Изпращам Ви проект за Наредба за изменение на Наредбата за опазване на обществения ред на територията на Община Бургас, за публикуване в интернет –страницата на Общински съвет – Бургас, съгласно изискванията на чл.64 ал.2 от  Правилника за организацията и дейността на Общинския съвет и взаимодействието му с Общинската администрация на Община Бургас. Проектът съдържа подробни мотиви, обосновка, анализ и конкретен проект за решение. 


Приложение:
 
1. Мотиви;
2. Проект за решение.









Георги Дракалиев



31.01.2017 г.                                                                   

На заинтересованите лица се предоставя 30-дневен срок, считано от 01.02.2017 г., за предложения  и становища по настоящия проект на Наредба за изменение на Наредбата за опазване на обществения ред на територията на Община Бургас. Предложенията могат да бъдат депозирани в Центъра за административно обслужване на граждани при община Бургас, на адрес – гр. Бургас, ул. „Александровска“ № 26 или на следния електронен адрес:  drakaliev@abv.bg             

                                                                                                          

         Проект




Наредба за изменение на Наредбата за опазване на обществения ред на територията на Община Бургас



Мотиви
На свое заседание от 01 юни 2016 г. Общински съвет – Бургас прие Наредба за изменение и допълнение на Наредбата за опазване на обществения ред на територията на Община Бургас. По-конкретно в Наредбата бе създаден нов чл. 4а, чийто текст забранява:

1. На публични места да бъде носено облекло, което напълно или частично скрива лицето на човек;

2. Носенето на всякакви религиозни облекла и символи на нерегистрирани у нас вероизповедания, включително и такива, които са в разрез с морала и традициите на религиозните общности в Република България; 
3. Използването на психотропни вещества или хипнотични и други методи, водещи до промяна в съзнанието на човека.
Този акт на Общинският съвет имаше за цел да се въведе ред и контрол при дейността на нетрадиционни за България, религиозни общности и да се вземат превантивни мерки срещу разпространението на радикален ислям на територията на Община Бургас. С това си решение бургаските общински съветници, освен загриженост и решителност, показаха и далновидност. Това бе потвърдено четири месеца по-късно от Народното събрание на Република България, което на 30 септември 2016 г. прие Закон за ограничаване носенето на облекло, прикриващо или скриващо лицето. Законът регламентира забраната по горната т.1,  санкциите за първо и последващи нарушения и възлага контрола по спазването му на Министерството на вътрешните работи. Това налага да се направи промяна в чл.4а от Наредбата за опазване на обществения ред на територията на Община Бургас.
		 
Цел на предлаганото изменение: 
Да се променят текстовете на Наредбата за опазване на обществения ред на територията на Община Бургас така, че да не повтарят или противоречат на Закона за ограничаване носенето на облекло, прикриващо или скриващо лицето.

Финансови средства, необходими за прилагането на наредбата  
За прилагане на измененията в Наредбата не е необходимо разходването на бюджетни средства.

Очаквани резултати
Отпадане задължението на общински служители да съставят актове и наказателни постановления на лица, носещи облекло, прикриващо или скриващо лицето.

Анализ за съответствие с правото на Европейския съюз
Предлаганото изменение на Наредбата за опазване на обществения ред е в съответствие с нормативните актове от по-висока степен, както и с тези на европейското законодателство. 




Проект за решение:



Предлага на Общински съвет – Бургас, на основание на чл.21, ал.1, т.23 и т.24, и ал.2 от ЗМСМА, да приеме:

Наредба за изменение на Наредбата за опазване на обществения ред на територията на Община Бургас, както следва:



§ 1. В чл.4а ал.1 отпадат думите „облекло, което напълно или частично скрива лицето, както и”, като текстът на алинеята придобива следния вид:

Чл. 4а. (1) Забранява се носенето на всякакви религиозни облекла и символи на нерегистрирани у нас вероизповедания, вкл. и такива, които са в разрез с морала и традициите на религиозните общности в Република България.  

§ 2. Чл.4а ал.3 отпада;

$ 3. Чл.4а ал.4 става ал.3;

$ 4. Чл.4а става чл.4;

$ 5. В чл.34 ал.3 т.1 текстът „чл.4а“ се заменя с „чл.4“;

$ 6. Т.6 от Допълнителните разпоредби на Наредбата отпада.






